LUFUNJISHO 1
Ketekelai mwi Lesa ne Kwikala Balusekelo mu Masongola
“Kufumatu ku ntendekelo, awa wibalengele, walengele mwanamulume ne mwanamukazhi.”—Mateo 19:4.
Yehoba * Lesa ye wasongweshe bantu babiji batanshi. Tutanga mu Baibolo amba Lesa walengele mwanamukazhi mutanshi ne ‘kumuleta ku mwanamulume.’ Adama wasekejile bingi. Waambile’mba: “Uno ye kikupa kya ku bikupa byami. Ye mubiji wa ku mubiji wami.” (Ntendekelo 2:22, 23) Yehoba ukeba baji mu masongola kwikala balusekelo.
Umvwe mwatwela mu masongola mwakonsha kulanguluka’mba mukekalangatu bulongo moba onse. Bino kwambatu kine, baji mu masongola betemwa nabo bekala na makatazho. (1 Kolinda 7:28) Mu uno buloshuwa muji mafunde a mu Baibolo akonsha kwimukwasha mu masongola enu inge mwi alondela.—Salamo 19:8-11.
1 INGILANGA MWINGILO WIMUPELE YEHOBA
BYAMBA BAIBOLO: Mwanamulume ye mutwe wa kisemi.—Efisesa 5:23.
Yehoba ukeba’mba anweba banabalume mulamenga bakazhi benu na kifyele. (1 Petelo 3:7) Lesa walengele mwanamukazhi kwikala nkwasho wimufwainwa kabiji ukeba’mba mu munemekenga ne kumutemwa. (Ntendekelo 2:18) Mwafwainwa kutemwa bakazhi benu na muchima yense, kwipana kwibobila kyo bakeba patanshi, kechi kuba kintu kyo mukeba anweba ne.—Efisesa 5:25-29.
Yehoba ukeba’mba anweba banabakazhi, mwikale na mushingi mukatampe ku bamwatawenu. (1 Kolinda 11:3; Efisesa 5:33) Mutundaikenga ne kukwasha bamwatawenu, kwakubula kunyinyita ne. (Kolose 3:18) Yehoba ne bamwatawenu bakemunemeka bingi umvwe saka muba bino.—1 Petelo 3:1-6.
BYO MWAKONSHA KUBA:
Ipuzhai benakwenu bintu byo basaka’mba mwibobilenga. Telekeshai byo babena kwimubula ne kwibobilabyo
Ikalai batekanya. Papita moba pa kuba’mba bonse babiji muyuke bimusangajika
2 NEMEKAINGA BYATEMWA BENAKWENU
BYAMBA BAIBOLO: Mwafwainwa kuyuka bintu byatemwa benakwenu. (Filipai 2:3, 4) Nemekainga benakwenu. Vulukainga’mba Yehoba ukeba bapopweshi banji ‘kwikala ba lusa.’ (2 Timoti 2:24) “Byambo bya kupulumukatu byasañana nobe mpoko, Pakuba byambo bya muntu wa maana bibukañana.” Onkao mambo, langulukilanga jimo saka mu kyangye kwamba. (Byambo bya Mana 12:18) Mupashi wa Yehoba ukemukwasha kwamba na lusa ne na butemwe.—Ngalatiya 5:22, 23; Kolose 4:6.
BYO MWAKONSHA KUBA:
Lombai’mba Lesa emukwashe mubule kuzhingila ne kuteleka kwa kubula lupata pa kwisamba bintu byanema na benakwenu
Langulukilai jimo bintu byo musakwamba ne byo mu sa kwibyamba
3 YILAINGA MUMO
BYAMBA BAIBOLO: Inge mwatwela mu masongola, mwikala “mubiji umo” na benakwenu. (Mateo 19:5) Nangwa byonkabyo mukiji bantu babiji kabiji mulanguluka bintu byapusana. Onkao mambo mwafwainwa kufunda kuyilanga mumo mu byonse byo muba. (Filipai 2:2) Kuyila mumo kwanema bingi pa kufuukula bintu. Baibolo waamba’mba: “Bintu byo balangulukila jimo bilumbuluka” inge mwisambapo. (Byambo bya Mana 20:18) Londelainga mafunde a mu Baibolo kimye kyo mubena kufuukwila pamo bintu byanema.—Byambo bya Mana 8:32, 33.
BYO MWAKONSHA KUBA:
Bulainga benakwenu byo mubena kulanguluka
Isambai na benakwenu saka mukyangye kuswa kuba bintu bimo.
^ par. 4 Yehoba jo jizhina ja Lesa jiji mu Baibolo.
run_Latn bem_Latn bem_Latn bem_Latn bem_Latn lua_Latn cjk_Latn bem_Latn bem_Latn kin_Latn lua_Latn bem_Latn bem_Latn bem_Latn kin_Latn bem_Latn lug_Latn kam_Latn bem_Latn kin_Latn tso_Latn lug_Latn bem_Latn